Document ID: /roh_data/filtered/fineweb-2-filterrobots_roh.jsonl.gz/37938

Ils voluntaris sa vestgeschan en lur dress cotschen alvs, ils schurnalists sa radunan en il center da medias, ils organisaturs èn vid bajegiar si las glischs e la tecnica sin la plazza da medaglias. Anc stoi vegnir fatg qua e là tschertas lavurs. Atmosfera da campiunadi mundial è uss anc betg denturn.
Fradaglia murdenta
Actualmain sa mussa Are che giascha sin 400 meters sur mar anc betg da sia bella vart. L'aura è grischa e frestga tar -15°C e ferm vent. Manar atras ina cursa tar quellas cundiziuns fiss ina gronda sfida, per l'ina è la vista schleta e per l'autra impediss il vent probablamain ina concurrenza faira.
I duess dentant vegnir meglier cun l'aura. Per l'entschatta da l'autra emna cun il cumenzament da las cursas spetga SRF Meteo aura stabila cun sulegl, bell'aura e ch'i restia stabil senza gronds vents. Uschia ch'i vesa ora bain per l'emprima cursa – il super-G da las dunnas ch'è mardi da mezdi.
RR Sportissimo 17:00